अरुणालाई जिताउन अभियान
राष्ट्रिय महिला भलिबल टिमकी कप्तान अरुणा शाहीलाई १७ औं एनएसजेएफ पल्सर स्पोर्ट्स अवार्डअन्तर्गत पिपल्स च्वाइस विधामा जिताउन पोखरामा अभियान सुरु भएको छ  । राजधानीमा पुस २८ गते हुने उक्त अवार्डको मनोनयनमा परेकी उनलाई भोटिङका लागि आर्थिक संकलन अभियान सुरु भएको हो  ।
पोखरा — राष्ट्रिय महिला भलिबल टिमकी कप्तान अरुणा शाहीलाई १७ औं एनएसजेएफ पल्सर स्पोर्ट्स अवार्डअन्तर्गत पिपल्स च्वाइस विधामा जिताउन पोखरामा अभियान सुरु भएको छ  । राजधानीमा पुस २८ गते हुने उक्त अवार्डको मनोनयनमा परेकी उनलाई भोटिङका लागि आर्थिक संकलन अभियान सुरु भएको हो  ।पश्चिमाञ्चल क्षेत्रीय र कास्की जिल्ला भलिबल संघले अरुणालाई जिताउने अभियानको नेतृत्व गरेका छन् । अभियानको पहिलो दिन ३ लाख ८२ हजार ६ सय ५१ रुपैयाँ संकलन भएको छ । विभिन्न व्यक्ति तथा संघसंस्थाले अरुणालाई जिताउन नगद सहयोग गरेका छन् । राष्ट्रिय खेलकुद परिषद्का सदस्य राजेशकुमार गुरुङले खेलाडीलाई समस्या परेका बेला आफ्नो सहयोगको ढोका सधैं खुला रहेको बताए । ‘विगतमा पश्चिमाञ्चलले उत्पादन गरेका भलिबल तथा अन्य खेलका खेलाडी विभागीय टिममा प्रवेश गर्दा गण्डकी प्रदेश कमजोर देखिएको छ,’ उनले भने, ‘अब उत्पादन हुने खेलाडीलाई प्रदेशमा टिकाइ राख्न केही नयाँ कार्यक्रम तय गरिने छ ।’ उनले मनोनयनमा परेकी अरुणालाई जिताउन सबैसँग अपिल गरेका थिए ।कुनै बेला नेपाली राष्ट्रिय भलिबल टिमका लागि अधिकांश महिला भलिबल खेलाडी उत्पादन गर्ने ‘क्विन अफ भलिबल’ को उपाधि पाएको ज्ञानुबाबा बोर्डिङका संस्थापक कृष्णबहादुर गुरुङले खेलाडी उत्पादनमा भूमिका निर्वाह गर्ने विद्यालयलाई राज्यले कुनै सम्मान नगर्दा दुःख लागेको बताए । भलिबल संघका वरिष्ठ उपाध्यक्ष याम गुरुङले नेपालको भलिबल खेल विकासमा गण्डकीको अहम् भूमिका रहेको बताउँदै अरुणालाई जिताउन सबैको सहयोग खाँचो रहेको बताए ।सहयोग संकलन अभियान जारी राख्न क्षेत्रीय भलिबल संघका अध्यक्ष छ्यामबहादुर थापा संयोजक तथा कास्की जिल्ला भलिबल संघका अध्यक्ष भीम पराजुली सहसंयोजक रहेको ५ सदस्यीय समिति गठन गरिएको छ । सदस्यमा नेपाल भलिबल संघका सल्लाहकार नारायणप्रसाद शर्मा, सदस्य राजकुमार गुरुङ, क्षेत्रीय भलिबलका कोषाध्यक्ष हरिकुमार श्रेष्ठ र तारानाथ पहारी छन् ।यसअघि पोखराबाट राष्ट्रिय भलिबल टिमकी उपकप्तान रहेकी मञ्जु गुरुङ, सिपोरा गुरुङ र सरस्वती चौधरीले पिपल्स च्वाइस अवार्ड जितिसकेका छन् । यसपालि अरुणाको प्रतिस्पर्धामा पौडीकी गौरिका सिंह, फुटबलकी सावित्रा भण्डारी, बास्केटबलकी सदिना श्रेष्ठ र करातेका मन्देकाजी श्रेष्ठ रहेका छन् ।